สอบทุจริต‘อีลิทการ์ด’ส่อคว้าน้ำเหลว
โพสต์ทูเดย์ &#8212; สอบทุจริตทีพีซี ส่อคว้าน้ำเหลว &#8220;เมธาวี&#8221; เผยแค่ผิดระเบียบเล็กน้อย พิลึกเอกสารไม่ครบแต่เร่งสรุป
21 ก.ย. 2552

โพสต์ทูเดย์ — สอบทุจริตทีพีซี ส่อคว้าน้ำเหลว “เมธาวี” เผยแค่ผิดระเบียบเล็กน้อย พิลึกเอกสารไม่ครบแต่เร่งสรุป
น.ส.เมธาวี ตันวัฒนะพงษ์ โฆษกกระทรวงการท่องเที่ยวและกีฬา ในฐานะประธานคณะอนุกรรมการตรวจสอบการทำงาน บริษัท ไทยแลนด์ พริวิเลจ คาร์ด(ทีพีซี) ผู้บริหารโครงการบัตรไทยแลนด์ อีลิท การ์ด เปิดเผยว่า คณะอนุกรรมการเตรียมสรุปผลการตรวจสอบเบื้องต้นใน 4 โครงการ ได้แก่ 1.โครงการแอดวานซ์ อินโฟ เทคโนโลยี(เอไอที) 2.โครงการเจซีเดอโก 3.โครงการสนามกอล์ฟพัฒนา สปอร์ต คลับ และ 4.โครงการสุวรรณภูมิพรีเมียม เพื่อส่งต่อไปยังคณะกรรมการสืบสวนข้อเท็จจริงในวันที่ 23 ก.ย.นี้ ให้สืบสวนลงในรายละเอียดอีกครั้ง
ทั้งนี้ การตรวจสอบในโครงการสุวรรณภูมิพรีเมียม และโครงการสนามกอล์ฟพัฒนาฯ ทางทีพีซีได้จัดส่งเอกสารหลักฐานที่สำคัญไม่ครบถ้วน แต่การพิจารณาจากเอกสารบางส่วนของแต่ละโครงการได้มีคำชี้แจงที่คณะอนุกรรมการเห็นว่ามีเหตุผลที่เพียงพอ อย่างสาเหตุการทำสัญญาเช่าพื้นที่ระยะยาว 30 ปีกับสนามกอล์ฟพัฒนาฯ ทีพีซีได้ชี้แจงว่า สนามกอล์ฟอาจได้รับความนิยมในอนาคต ส่งผลให้การปรับอัตราค่าเช่าพื้นที่ขึ้นตาม
ในเรื่องดังกล่าวทางคณะอนุกรรมการฝ่ายกฎหมาย ได้ให้ความเห็นว่า ทีพีซีควรเจรจาขอเงินค่าเช่าที่จ่ายไปล่วงหน้าคืนบางส่วน โดยให้เหตุผลการเช่าควรคิดตามค่าเสื่อมโทรมของสนามกอล์ฟด้วย
“หลักฐานบางส่วนที่ทีพีซีส่งมายังไม่ครบ เพราะการจัดเก็บไม่ดี ซึ่งตรงนี้คณะอนุกรรมการได้เรียกดูเอกสารบางส่วนเพิ่มเติม เพื่อส่งต่อให้อีกคณะหนึ่งตรวจสอบอีกรอบ แต่ที่ดูเบื้องต้นแต่ละโครงการมีขั้นตอนการดำเนินงานที่ครบถ้วน มีแค่บางเรื่องที่ผิดระเบียบเล็กน้อย โดยเฉพาะเจซีเดอโกถูกทุกขั้นตอน แต่มีข้อน่าสังเกตว่าขั้นตอนต่างๆ รวบรัดเกินเหตุ โครงการที่ส่อทำผิดสูงคือ เอไอที ซึ่งตอนนี้ผู้เกี่ยวข้องยังไม่ได้เข้าให้ปากคำเพิ่มเติม”น.ส.เมธาวี กล่าว
อย่างไรก็ตามโครงการสนามกอล์ฟยังมีช่องว่างให้ตรวจสอบ ในเรื่องของขั้นตอนการจัดซื้อจัดจ้าง การเปิดซองการประมูลว่ามีรายอื่นเข้าร่วมหรือไม่ หากสัญญาเกิดขึ้นโดยไม่มีเหตุผลและเจาะจงเฉพาะจุดจะเข้าข่ายการทุจริต โดยทางทีพีซีได้ทำหนังสือแจ้งต่อ นายโชคศิริ รอดบุญพา อดีตผู้จัดการใหญ่ ซึ่งรับผิดชอบโครงการดังกล่าว แต่ยังไม่สามารถติดต่อได้ ซึ่งเรื่องนี้ทางคณะกรรมการสืบสวนฯจะดำเนินการต่อ
น.ส.เมธาวี กล่าวว่า คณะอนุกรรมการฯเตรียมตรวจสอบโครงการของทีพีซีอย่างน้อย 45 โครงการ ซึ่งเป็นโครงการที่สำนักงานตรวจเงินแผ่นดิน (ส.ตง.) ได้เรียกตรวจสอบเมื่อวันที่ 3 ก.ย.ปี 2550 เช่น การจัดทำถุงกอล์ฟ แจกให้สมาชิกบัตร โดยมีผู้บริหารบางส่วนมีส่วนเกี่ยวข้อง เข็มกลัดเพชร โครงการไทยแลนด์ ชิคาโก้ เทสต์ โครงการเช่ารถลีมูซีนรุ่นอัลพาร์ด เป็นต้น
สำหรับความคืบหน้าการนำโครงการนี้เข้าที่ประชุมคณะรัฐมนตรี (ครม.) ขณะนี้อยู่ระหว่างการรวบรวมเพิ่มเติม โดยคาดว่านายชุมพล ศิลปะอาชา รมว.การท่องเที่ยวฯจะเสนอแนวทางเลือกในโครงการบัตรไทยแลนด์ อีลิท การ์ด ต่อที่ประชุมครม.พิจารณาภายในเดือนนี้แหล่งข่าวจากคณะอนุกรรมการ เปิดเผยว่า คณะอนุกรรมการมีความกังวลใจในเรื่องหลักฐานที่ไม่ชัดเจนในหลายโครงการ ทำให้การตรวจสอบไม่สามารถพบข้อทุจริตเหมือนทุกครั้งที่ผ่านมา และทำให้คณะอนุกรรมการไม่กล้าตัดสินความผิดที่ชัดเจน เพราะเกรงว่าจะโดนฟ้องกลับ การพิจารณาจึงเป็นการตั้งข้อสังเกตเท่านั้น